text: Strejke rammer slagteri: Frygter lønnedgang
  20 november 2017 kl. 18.09
  De ansatte på Danish Crown i Horsens har nedlagt arbejdet på trods af ledelsens garanti.
  Knivene ligger stille på slagteriet i Horsens. Mandag eftermiddag har de ansatte valgt at nedlægge arbejdet. De frygter at få en ringere løn.
  Det skriver DR Østjylland. 
  Baggrunden for arbejdsnedlæggelsen er, at slagteriet SB Pork i Brørup tirsdag indfører en ny akkordaftale, der vil medføre en ringere timeløn for virksomhedens ansatte, forklarer fællestillidsrepræsentant Klaus Olesen.
  - Vi hører under samme overenskomst. Så hvis det bliver til noget, kan ledelsen også indføre aftalen her, siger han til TV SYD.
  Omkring halvdelen og mere en 500 medarbejdere har nedlagt arbejdet. Strejken har betydet, at 10.000 grise ikke er blevet slagtet.
  Hos Danish Crown forsikrer man, at der ikke er planer om at ændre på akkorden her og nu.
  - Vi har her i weekenden givet medarbejderne, en garanti for, at vi ikke i indeværende overenskomstperiode vil ændre på aftalen, siger Jens Hansen, der er pressechef ved Danish Crown.
  På Danish Crowns øvrige seks slagterier er der blevet slagtet som planlagt.
  